৩৩ বছৰীয়া প্ৰেমৰ অন্তত হৈছিল বিবাহ : দ্বীপেন বৰুৱাক অকলশৰীয়া কৰি গুচি গ'ল জ্যোৎস্না ৰহমান Prag News : Best Assamese News Channel, Latest Assam News Live Today , North East Breaking News\n৩৩ বছৰীয়া প্ৰেমৰ অন্তত হৈছিল বিবাহ : দ্বীপেন বৰুৱাক অকলশৰীয়া কৰি গুচি গ'ল জ্যোৎস্না ৰহমান\nডিজিটেল ডেস্ক : 'এখন নেদেখা নদীৰ সিপাৰে/ ফুলিছে হাঁহিৰ শেৱালি/ মই চাই থাকোঁ ইপাৰৰ পৰা/ নোৱাৰোঁ আনিব বুটলি...'\nসঁচাকৈয়ে এখন নেদেখা নদীৰ সিপাৰে চিৰদিনৰ বাবে গুচি গ'ল অসমৰ যশস্বী শিল্পী দ্বীপেন বৰুৱাৰ পত্নী জ্যোৎস্না ৰহমান। অকলশৰীয়া হৈ পৰিল দ্বীপেন বৰুৱা। দ্বীপেন বৰুৱা আৰু জ্যোৎস্না ৰহমানৰ প্ৰেম কাহিনী প্ৰকৃততেই আছিল অতি ব্যতিক্ৰমী আৰু সকলোৰে বাবে আকৰ্ষণীয়। এই প্ৰেম কাহিনী সাধাৰণ প্ৰেম কাহিনী নহয়। ৰোমাঞ্চৰে ভৰপূৰ কোনো ৰোমাণ্টিক চিনেমাতকৈ কম নহয় দ্বীপেন-জ্যোৎস্নাৰ প্ৰেম কাহিনী। ষাঠি-সত্তৰ দশকৰ পৰা আজিলৈকে অসমীয়াৰ হৃদয়ক আলোড়িত কৰি ৰখা এক অনন্য শিল্পীসত্বাৰ নাম দ্বীপেন বৰুৱা। মানুহজন দুৰন্ত প্ৰেমিক।\n'কি নাম দি মাতিম','হালে-জালে অ', 'আলফুলীয়া কপৌ ফুল', 'কোন বিধাতাই সাজিলে তোমাৰ পদুম চকুটি' আদিৰ দৰে ৰোমাণ্টিক গান গাই মানুহৰ হৃদয়ত প্ৰেমৰ আলোড়ন তোলা দ্বীপেন বৰুৱা এজন দুৰ্ঘোৰ প্ৰেমিক। এটা সময়ত সকলোৱে ভাবিছিল প্ৰেমৰে গান গাই থকা দ্বীপেন বৰুৱাৰ জীৱনত বাৰু প্ৰেম আছেনে? কেতিয়াবা প্ৰশ্নও উঠিছিল মানুহজনে বাৰু কিয় বিয়া নাপাতে? চিৰকুমাৰ হৈ থাকিব নেকি দ্বীপেন বৰুৱা? কিন্তু দ্বীপেন বৰুৱাই এই বিষয়ত কেতিয়াও মুখ খোলা নাছিল কাৰণ তেওঁ আছিল নীৰৱ প্ৰেমিক। বুকুত জ্যোৎস্না নামৰ এখনি প্ৰেমৰ নৈ বৈ আছিল অহৰহ। যাৰ ঢৌৱে তেওঁক দিয়ে জীয়াই থকাৰ প্ৰেৰণা। দ্বীপেন বৰুৱাই দৰদী কণ্ঠেৰে যুৱতীসকলৰ হৃদয়ত প্ৰেমৰ বীজ সিঁচিছিল। জ্যোৎস্না ৰহমান আছিল তেওঁৰ হাজাৰ হাজাৰ অনুৰাগীৰ মাজৰ এগৰাকী।\n১৯৭৬ চনত 'তৰামাই' নামৰ ছবিখনৰ শ্বুটিঙৰ সময়ত দ্বীপেন বৰুৱাক লগ পোৱাৰ সৌভাগ্য হয় জ্যোৎস্না ৰহমানৰ। প্ৰিয় শিল্পীগৰাকীক কাষতে পাই স্বাভাৱিকতে উৎফুল্লিত হৈ পৰিছিল জ্যোৎস্না। দ্বীপেন বৰুৱাও মুগ্ধ হৈছিল সহজ-সৰল জ্যোৎস্নাৰ অমায়িক ব্যৱহাৰত। সেয়াই আৰম্ভণি তাৰপিছত লাহে লাহে বন্ধুত্ব ঘনিষ্ঠ হ'ল আৰু সেই বন্ধুত্বই অতি কময়ৰ ভিতৰতে ল'লে প্ৰেমৰ ৰূপ। কিন্তু এই প্ৰেম সহজ নাছিল। দ্বীপেন বৰুৱা হিন্দু আৰু জ্যোৎস্না ৰহমান মুছলমান। দুয়োৰে নিৰ্ভেজাল প্ৰেমক কোনো সঁহাৰি নজনালে দুয়ো ঘৰৰ পৰিয়ালে।পৰিয়ালৰ পৰা অহা বাধাৰ বাবে তেওঁলোকৰ প্ৰেমে বিবাহৰ ৰূপ পোৱা নাছিল। দুই অভিন্ন হৃদয়ৰ বান্ধোন কিন্তু কোনেও ছিঙিব নোৱাৰিলে। দ্বীপেন বৰুৱা আৰু জ্যোৎস্না ৰহমানৰ ঘৰলৈ আহিবলৈ ধৰিলে বিবাহৰ প্ৰস্তাৱ। কিন্তু দুই প্ৰেমিক-প্ৰেমিকাই নাকচ কৰি গ'ল আটাইবোৰ বিবাহৰ প্ৰস্তাৱ কাৰণ হৃদয়ত এজনক ৰাখি কেনেকৈ জীৱনসংগী কৰিব আন এজনক। এয়া দুয়োৰে বাবে সম্ভৱ নাছিল। নিজৰ প্ৰেমৰ ওপৰত বিশ্বাস আছিল দ্বীপেন-জ্যোৎস্নাৰ যে এদিন নহয় এদিন তেওঁলোকৰ পৱিত্ৰ প্ৰেমে স্বীকৃতি লাভ কৰিবই আৰু সেই সময়ৰ বাবে দুয়ো অপেক্ষা কৰিব। ঘৰৰ মানুহক আঘাত দি মনে মনে বিবাহপাশত আৱদ্ধ হৈ সংসাৰ আৰম্ভ কৰাৰ পক্ষপাতী নাছিল দ্বীপেন-জ্যোৎস্না।\nনিজৰ প্ৰেমক সফল ৰূপ দিবলৈ এই প্ৰেমিক-প্ৰেমিকাহালে ৰ'ব লগা হ'ল সুদীৰ্ঘ ৩৩টাকৈ বছৰ। ঈশ্বৰো যেন বাধ্য হৈ পৰিল প্ৰেমিক চৰাইহালৰ মিলন ঘটাবৰ বাবে। এই শক্তিশালী, নিৰ্ভেজাল আৰু পৱিত্ৰ প্ৰেমৰ ওচৰত নতশিৰ হ'বলৈ বাধ্য হ'ল দ্বীপেন বৰুৱা আৰু জ্যোৎস্না ৰহমানৰ পৰিয়াল। দুই পৰিয়ালৰ সন্মতিত অৱশেষত ২০০৯ চনৰ ২১ ছেপ্টেম্বৰত এই প্ৰেমিক যুগল বিবাহপাশত আবদ্ধ হয়। সেই সময়ত প্ৰেমিক দ্বীপেন বৰুৱাৰ বয়স হৈছিল ৬৪ বছৰ আৰু প্ৰেমিকা জ্যোৎস্নাৰ বয়স আছিল ৫৯ বছৰ। সঁচাই বিশ্বৰ বিৰল অপূৰ্ব প্ৰেম কাহিনীৰ ভিতৰতে হয়তো অন্যতম এই প্ৰেম কাহিনী। দ্বীপেন-জ্যোৎস্নাৰ বিবাহ সেই সময়ত ঘৰে ঘৰে চৰ্চিত হৈ পৰিছিল। কিছুমানে ভাবিছিল প্ৰেম যদি হয় এনেকুৱাই হওক।\nসুখ-দুখৰ লগৰী হৈ হাতে-হাত ধৰি দুয়ো জীৱনৰ বাটেৰে আগুৱাই গৈ থকাৰ সময়তে হঠাতে এৰ খালে এখন হাত। নিৰ্ভেজাল দীঘলীয়া প্ৰেম কাহিনী আৰু শেষত যুগ্মজীৱনৰ মাথো কেইটামান বছৰৰ পিছতে অকলশৰীয়া হৈ পৰিল দ্বীপেন বৰুৱা। উচ্চ ৰক্তচাপজনিত কাৰণত ১ অক্টোবৰৰ সন্ধিয়া ৮বজাত নিয়তিৰ কোলাত শুই পৰিল জ্যোৎস্না ৰহমান। একো তলকিবই নোৱাৰিলে দ্বীপেন বৰুৱাই। প্ৰাণৰ আপোন প্ৰেমিকাই হঠাতে তেওঁক এনেকৈ এৰি যাব বুলি সপোনতো ভবা নাছিল। বিৰহ-বেদনাত দগ্ধ এতিয়া দ্বীপেন নামৰ দুৰ্দান্ত প্ৰেমিকজন। প্ৰকৃতিৰ নিয়ম অনুযায়ী জ্যোৎস্না ৰহমান দ্বীপেন বৰুৱাৰ কাষৰ পৰা নীৰৱে-নিটালে আঁতৰি গ'ল যদিও তেওঁ সমাজত এৰি থৈ গ'ল প্ৰকৃত প্ৰেমৰ নিৰ্ভেজাল চাপ। জোনৰ পোহৰৰ দৰে যি স্নিগ্ধ সেয়াই জ্যোৎস্না। এই প্ৰেমৰ পোহৰত আজীৱন চমকিত হৈ থাকিব দ্বীপেন বৰুৱাৰ হৃদয়। নেদেখা দেশত কুশলে থাককগৈ জ্যোৎস্না ৰহমান...আপোনালৈ একাঁজলি শ্ৰদ্ধাঞ্জলি....
